                                טביעת עין

גם טביעה וגם עין, כי  - מלבד טביעת-עין של ציירת וירטואוזית - רחל רבינוביץ' שׇבַה וטובעת (שמא טובלת?) בציוריה מהשנתיים האחרונות, וגם העין מרבה לככב בציוריה אלה, לא עין אחת לא שתיים, אלא עיניים רבות. עיניים מעידות, עיניים תובעות. 

האקוורל הישראלי לדורותיו ידע פנים שונות, החל בחדווה האביבית של ציורי הנוף הארצישראליים – הפיגורטיביים או המופשטים - וכׇלֵה בציירי "האקוורלים החדשים" – אלה ה"מינוריים" מתחילת שנות האלפיים.[footnoteRef:1]  אך, ככל שניתן לזהות את האקוורלים של רחל רבינוביץ' כשלוחה דרמטית של אלה האחרונים, דומה שהאמנות הישראלית טרם ידעה איכויות כאיכויותיה, לא בגוונים, לא בתוכן ולא בכושר הייצוג הפנומנאלי. ומעל  לכל, חדוות הנוף המקומי שהפכה לסיוט הנוף. [1:  גדעון עפרת, "אמנות מינורית", אמונת ישראל, ירושלים, 2010, עמ' 69-68:
"לא אחת מציגים ציירים אלה תצוגות צפופות של ניירות אינטימיים הנושאים עליהם דימויים שקופים ונזילים. [...] לא נופים שטופי שמש מרתקים את הציירים הצעירים, אף לא מבט החוצה אל ארץ חדשה ושובת-לב, כי אם מבט פנימה אל דמויות-רפאים, דמויות דחויות או סוטות, האובדות בבהירות חלולה וחסרת רחמים."] 


כאשר ה"ביתי" ((Heimlich הפך "אַל-ביתי" (:Unheimlich מצמרר, מאוים: פרויד, 1919), נפלשה תחושת הביטחון הביתי בידי אימה מהזר המתנחל בבית. אך, כאשר איבדה רחל רבינוביץ' את ביטחונה הביתי בקיבוץ דפנה, שעה שפונתה מביתה בתקופת המלחמה (שבמהלכה שבה הביתה), התגלתה חרדת האַל-ביתי כאימה סביבתית של טבע וקוסמוס. מעתה, לא עוד הטבע כרקע, כי אם הטבע האיתני/אימתני ככוח פועל ומפעיל (סוזן לנגר על מיתוס: "עולם של כוחות"). הנה כי כן, הטבע המוכר והאהוב, שעמו רקמה רבינוביץ' יחסים אינטימיים בציוריה מהעבר (טבילות בפלג של נחל דן, 2016;  סלמנדרות-אש, 2018; אמנון ותמר, 2019; שפרירית זוהרת, 2020), הפך לטבע עוין, אסוני, מצמית. בהתאם, הכותרת שהעניקה האמנית לסדרת ציוריה הנוכחית, "ירח ורוד", יותר משמבשרת אופטימיות ופריחה אביבית, מתחברת לירח-הדם האפוקליפטי מ"חזון-יוחנן" ("...ויקדר השמש כשק שיער והירח נהפך לדם"[footnoteRef:2]) ולנשיות המלנכולית של לונה הנשית-מיתית, הלא היא האמנית.  [2:   "הברית החדשה", "חזון יוחנן", ו', 12.  ] 


בשפתם, האקוורלים (דיו צבעוני) של רבינוביץ' שמאז 2023 נעים בין ייצוגי השלדים והאפוקליפסה בציורי "מחול-המוות" מימי-הביניים לבין חזיונות הסיוט הסימבוליסטיים מהמחצית השנייה של המאה ה- 19 – שציירו אמנים כגרנדוויל ((Grandville, אודילון רדון ((Redon  ואלפרד קובין (.(Kubin כאלה הם תחריטו של גרנדוויל, "פשע וכפרה" (1847), ובו ארבע עיניים ללא גוף מרחפות באפלה מעל ים סיוטי; או הליתוגרפיה של רדון, "נביטה" (1879), בה ראשים ללא גוף מעופפים בחלל קוסמי חשוך; או הרישום  של קובין, "אימה" (1903-1900), בו ראש גולגולתי ענק של מפלצת בוקע מהים ומטביע ספינה שבורת-תורן. 

זהו נתיב אמנותי, בו זוועת טבע מאשרת את "הנשגב השלילי": המפגש בין האדם לבין עוצמות האימה והכאב שמעבר ומעל השגת האדם. ייצוג אמנותי של חוויה זו מפיק  מהנורא והמחריד שבטבע האומניפוטנטי סוג של "הנאה שלילית". לדעת אדמונד ברק , הנשגב הוא חוויה אסתטית מטלטלת של רגש קיצוני הנטוע בפחד, כאב וסכנה. כפי שכתב בספרו מ- 1757, "חקירה פילוסופית את מקור האידיאות של הנשגב והיפה": 
"כל מה שמעורר, בדרך כלשהי, את האידיאות של הכאב והסכנה, כלומר, כל מה שהוא נורא בדרך כלשהי, או חל על מושאים נוראיים, או פועל באופן המקביל לאימה, הוא מקורו של הנשגב; דהיינו, הוא מייצר את הרגש העז ביותר שהנפש מסוגלת לחוש."

זיקת ציוריה של רחל רבינוביץ ל"נשגב השלילי", לסיוט הסימבוליסטי ולמקבריות נוסח ימי-הביניים מציבים את יצירתה בסימן ניאו-רומנטי (מהסוג שכה קסם לטרנס-אוונגרד האיטלקי של פרנצ'סקו קלמנטה וחבריו). כך, למשל, הופך כביש בקיבוץ וגדר-המערכת שלאורכו לדימוי של דרך קיומית טעונה במועקה וביראה לקראת הבלתי-נודע. בה בעת, המתח בין האינטימיות של הפורמט הקטן (על-פי-רוב) ושל עדינות האקוורל לבין הייצוג המונומנטאלי של הקטסטרופה הקולוסאלית, של הדם-ואש-ותימרות עשן. הנה כי כן, הציורים אישיים מאד, פיוטיים ונוראי-הוד בה בעת. ה- Weltende הוא פרטי ("סובלימציה של טראומה", תגדיר האמנית), אך גם מיתי, משמע טוטאלי. בתוקף מיתיות זו, מבטלת רחל רבינוביץ' את הדיכוטומיה בין קטגוריות החי, הדומם והצומח:[footnoteRef:3] פרח הוא איבר-גוף (לב?), גבעול הוא חוט שדרה וצלעות, גזע הוא שלד, שורשי פרח כעורקים החודרים לאדמה שהיא גוף-אדם (ריאות?). [3:  ארנסט קאסירר, "המיתוס והדת, "מסה על האדם", עם עובד, 1972, עמ' 93-92. ] 


ביטול הדיכוטומיות חל גם על יחסי חיים ומוות: עולמה הקריפטי של רבינוביץ' מאוכלס בדמותה הטובעת, בבחינת "האדם האחרון" בחלד, ויותר מזה - בשלדים וגולגולות. לרגעים, נראים הציורים כביקורו של דאנטה (של "התופת") בקיבוץ דפנה: מרחבי דם ואש, גווני שקיעה ושלכת, צללי ליל, ביצות גואות במים אדומים או שחורים, הזמן הוא שעת-שקיעה ודמדומים, וכאשר הרקיע אינו בוער, הוא אפור וקודר. 

בין תהליך הציור לבין המיוצג בו נולדו יחסים סימביוטיים: הטבעת הנייר במים רבים, בהם נשטפים הדימויים, מקבילה לציורי האמנית הטובעת במים (טביעה? טבילה מזככת? ריפוי הידראולי? הטבילה כהתעלות?) בזיקה בין "טבע" ל"טביעה". ובמקביל, ציורים לאור נר (לרבות חריכת הנייר בלהבת הנר), אשר אחראיים לא-אחת לתאורה היוקדת בציורים בסדרת "יומני עורף", נוכחים גם בחלק ניכר מהסדרה הנוכחית: גרסה רדיקלית לתאורת הנר בציורי ז'ורז' דה-לה טור. שעתה, מים ואש של מעשה הציור הם מים ואש של המיוצג התופתי, הפוגש בשריפות של הנוף המופגז בצפון. 

ועל כל מרחב-העונשין הזה מביטות עיניים, עיני הנידון, האדם האחרון? עיניה של רחל רבינוביץ'? עיני המתים? עיניים במימי הביצה/הנחל, עיניים באבני  הגדה, עיניים בבית, עיניים באדמה, עיניים במורד גבעה, עיניים בענפי עץ מת או מתחת לעץ העולה בלהבות... עוד ועוד עיניים, עיני גוף ועיני נפש המתבוננות בחידלון, צופות בנורא ללא מבע, תוך שגם מבטאות את חרדת-העיוורון של הציירת, שלקתה בעיניה. "לעתים לדיוקן עיניים ריקות, מבעיתות, כעיני המדוזה במיתולוגיה היוונית – המבט הריק שהופך אנשים לאבן."[footnoteRef:4] לַכּל תסכין השורדת - לעצים ולשיחים שמתו, לפרחי-דם (פרגים?) בהם המוות מגיח מעלי-הכותרת, לנופים שנשרפו או שכוסו במי מבול, אך לא לאובדן עיניה, למבט, שהוא מקור היצירה החזותית והוא גם מסמן מוסרי. ולכן, גם כשנקבר הגוף כולו - נותרו העיניים; וגם כשטובעת הציירת – נותרו עיניה, אף שעוד רגע ייעצמו.  [4:  גליה בר-אור, בתוך: "רחל רבינוביץ/ יומני עורף", בית יגאל אלון, גינוסר, 2026, עמ' 96.] 


ובלב מרחב ההשמדה, על גווניו הלוהטים בדם ואש ועל ההיעדרות המוחלטת של ארוס (שנכח מאד בציוריה של האמנית מהעבר, ועתה נכנע לתנטוס), ניצב לו הבונקר בראש גבעה, עונה לאקספרסיביות הלוהטת בריאליזם האפור של חללו העזוב ותעלותיו הריקות. הבית הומר בבונקר המופקר, בונקר אדיש ואטום, דימוי אירוני של יציבות וביטחון "ביתיים", מענה סרקסטי לאובדן הביתיות.  

רחל רבינוביץ':
"המוות הוא חבר קרוב, הייתי ילדה שהתייתמה בקיבוץ של פעם. ככל שזוועות השחיטה בדרום התבררו, הטראומה התעצמה. נעלתי דלתות וסגרתי תריסים בדירה שאליה נמלטנו מהצפון, צללתי למעין אמבטיית דיו שחורה. המחשבות הפכו את הציור למעין תפילה לילית..."[footnoteRef:5]  [5:  נעמה ריבה, "המחשבות של רחל רבינוביץ' הפכו את הציור לתפילה לילית", "הארץ", 20 במאי, 2024. 
] 


לאחרונה, ציירה בסגנון, ספק סימבוליסטי ספק סוריאליסטי, אצבעות דקיקות וארוכות, שבמרכז כל אחת עין אדומה וקצותיהן הטובלות (במים?) דומות לדגים (?) כתמתמים. הציור זרוע כולו טיפות אדומות, שעה שבמחשבת הצופה צפות מילותיו של הנביא ישעיהו: "ידיכם דמים מלאו"...
